Kedves Kollégák!

A Garay János Gimnázium Centenáriuma Alapítvány az Emberi Erőforrások Minisztériuma pályázati ("Hazai tematikus, tehetségterületekhez kapcsolódó táborok támogatása" című, NTP-TÁB-17) támogatásával Kárpát-medencei színjátszó tábort szervez 2017. augusztus 8-15. között Kőröshegyen a Gyermek és Ifjúsági Táborban - a K2 Színház és az Életmód és Rehabilitációs Ház Alapítvány együttműködésével - a színjátszás iránt kedvet, tehetséget érző 12-22 éves fiatalok számára.

Vállaltuk a pályázatban, hogy határon túli tehetséges fiataloknak ingyenes lehetőséget biztosítunk a részvételre. Csak az utazás költségeit kellene állnia annak, aki részt vesz a táborozáson. 15 helyünk van a számukra. Annyit kérünk tőlük, hogy a jelentkezési lapokkal és a megállapodás nyomtatvánnyal együtt küldjenek egy motivációs e-mailt a címemre. Az egészségügyi lapot csak a táborba kell hozni. A táborba érkezés ideje 2017. aug. 8. 10 órától, a távozás pedig aug. 15-én 10 órától.

A K2 Színházról azt kell tudni, hogy egy fiatal ígéretes független társulat. Az egyik vezetőjük, Fábián Péter valaha a mi diákunk és színjátszósunk volt. Jelenleg a doktori képzést végzi a budapesti Színművészeti Egyetemen. Tájékozódni róluk a honlapjukon és a facebookon lehet. Sok szabadidős programot is tervezünk: túrázás, vitorlázás, strandolás, kézműves foglalkozás, táncház, vetítés, sportolás. Igyekszünk tartalmas, gazdag kikapcsolódást biztosítani a táborozóknak.

Ha tudtok olyan gyerekeket, akiket komolyabban érdekel a színjátszás, esetleg ilyen irányú továbbtanulási terveik vannak, kérlek juttassátok el nekik a felhívásunkat.

Köszönjük a segítségeteket és várjuk a gyerekeket. nektek pedig szép nyarat kívánunk.

Üdvözlettel: Báló Marianna